Amy kurita Jesus moꞌkaron ataꞌnanopyꞌsan emepatokon.
Amykon Farise amykon omenano meroꞌpo poko amepanamon maro moro po tandyꞌpo kynatokon.
Paꞌporo morokon Galilea tanokon aitoꞌkon wyino,
morokon Judea tanokon aitoꞌkon wyino,
Jerusalem wyino enapa moro ꞌwa tywotaꞌnanoꞌse kynatokon.
Tamusi poriꞌtory Jesus maro kynakon moꞌkaron jeꞌtun pangon kuraꞌmatoꞌme.
Irombo te amykon wokyryjan ꞌwa amy iwajakutaꞌpo wokyry enepyꞌpo ipaty tuꞌpo ro.
Aꞌmykary uꞌkuꞌpo rypo iꞌwaine,
Jesus poꞌponaka ytoꞌme tyꞌwaine.
Tunsiꞌke moꞌkaron kariꞌna apyimy wairy ke,
aꞌmykary upiꞌpo iꞌwaine.
Irombo moro auto reꞌtaka iwonukuꞌsan.
Aꞌsi ꞌko moro auto aputymbo kaꞌpo mero tyꞌwaine,
ipaty tuꞌpo ro moꞌko iwajakutaꞌpo enyꞌtopoꞌpo iꞌwaine owariraꞌnaka Jesus poꞌponaka.
Moro iꞌwaine poto me Tamusi amyikary enery ke tyꞌwa,
Jesus wykaꞌpo:
“Tyꞌwo,
morokon ojaꞌwanykonymbo tyka man.”
Irombo moꞌkaron Tamusi karetary ukuꞌnamon wykaꞌsan moꞌkaron Farise maro:
“Noky ꞌne ko moꞌse nan,
moꞌse Tamusi ety jamikanen?
Noky aina ko yjaꞌwan me eꞌiꞌsan kary nan?
Tamusi aina roten kapyn?”
Moro wara te iwonumengarykon ukutyꞌpo mero tyꞌwa,
ejukuꞌsan Jesus ꞌwa:
“Oꞌto ko mykaton aturuꞌsan ta?
Otypan ko ija roten nan?
Awykary moꞌse iwajakutaꞌpo ꞌwa ‘Ojaꞌwanykonymbo tyka man.’?
Awykary te kaꞌtu ‘Ajawongo.
Itango.’?
Oꞌpoꞌtoko,
mukuꞌtoꞌse me moꞌko kariꞌna ymuru aina moro yjaꞌwan me eꞌiꞌpo kary wairy ero nono tuꞌpo.”
Irombo ikaꞌpo moꞌko iwajakutaꞌpo ꞌwa:
“Ajawongo amoro.
Apaty anungo.
Iꞌtango ajauty ꞌwa.”
Irombo inenerykon me ro oꞌwin wytory awomyꞌpo.
Moro typatymbo anumyꞌpo iꞌwa.
Irombo tauty ꞌwa itoꞌpo,
Tamusi ety awongary ta.
Paꞌporo imero iweꞌnarangaꞌsan.
Tamusi ety awongaꞌpo imero iꞌwaine.
Poto me tywetyꞌkarykon ta ikaꞌsan:
“Atukutyꞌnon otykon erome kyseneton.”